પાસે આવીને એમણે વત્સલનો જમણો હાથ ઉષ્માથી પોતાના હાથમાં જકડી લીધો.‘અરે ચારૂ ઘોષાલ! સવારે તને દૂરથી જોયો ત્યારે શંકા પડેલી પણ મનમાં દ્વિધા હતી. અત્યારે નજીકથી આંખો અને ચહેરો જોયો કે તરત ઓળખી ગઈ કે અરે, આ તો ચારૂ ઘોષાલ જ છે! રીયલી,યુ આર એ ગ્રેટ એક્ટર! અત્યારે કેટલો સૌમ્ય લાગે છે! તોય ક્રૂર અને ખતરનાક નક્સલવાદીની એક્ટિંગમાં આવું ગ્રેટ પરફોર્મન્સ ક્યાંથી લાવ્યો, બેટા?' ‘બધી ઉપરવાળાની મહેરબાની!' સ્ટેજ વગર પણ અદભૂત અદાકારી કરનાર ધૂરંધરને જોયા પછી વત્સલના મગજમાંથી સ્ટેજ વિશેનો પેલો આખો સંવાદ ભૂંસાઈ ગયો હતો. ફિક્કું હસીને એણે એ સન્નારી સામે બે હાથ જોડ્યા.‘ઈશ્વરની કૃપા હોય તો અઘરી એક્ટિંગ પણ આવડી જાય,મોટા બહેન!'